CELEX: 32020D0969
Language: lv
Date: 2020-07-03 00:00:00
Title: Komisijas Lēmums (ES) 2020/969 (2020. gada 3. jūlijs), ar ko nosaka īstenošanas noteikumus attiecībā uz datu aizsardzības speciālistu, datu subjektu tiesību ierobežojumiem un Eiropas Parlamenta un Padomes Regulas (ES) 2018/1725 piemērošanu un ar ko atceļ Komisijas Lēmumu 2008/597/EK

6.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 213/12
               
            
         KOMISIJAS LĒMUMS (ES) 2020/969
         (2020. gada 3. jūlijs),
         ar ko nosaka īstenošanas noteikumus attiecībā uz datu aizsardzības speciālistu, datu subjektu tiesību ierobežojumiem un Eiropas Parlamenta un Padomes Regulas (ES) 2018/1725 piemērošanu un ar ko atceļ Komisijas Lēmumu 2008/597/EK
         EIROPAS KOMISIJA,
         ņemot vērā Līgumu par Eiropas Savienības darbību un jo īpaši tā 249. panta 1. punktu,
         ņemot vērā Eiropas Parlamenta un Padomes Regulu (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (1), un jo īpaši tās 45. panta 3. punktu,
         tā kā:
         
                     (1)
                  
                  
                     Lai nodrošinātu Komisijas datu aizsardzības speciālista (DAS) biroja pienācīgu darbību, ir sīki jānosaka DAS uzdevumi, pienākumi un pilnvaras.
                  
               
                     (2)
                  
                  
                     Regulā (ES) 2018/1725 ir skaidri noteikti pienākumi datu pārziņiem, jo īpaši attiecībā uz datu subjektiem. Lai nodrošinātu, ka Komisija, pildot savus pārzines pienākumus, darbojas vienotā un pārredzamā veidā, būtu jāparedz noteikumi par to, kā noteikt, kurš Komisijas dienestā vai dienestos ir atbildīgs par Komisijas vārdā veiktu apstrādes darbību. Šajā sakarībā ir lietderīgi ieviest jēdzienu “deleģētais pārzinis”, lai precīzi noteiktu Komisijas struktūru pienākumus, jo īpaši attiecībā uz individuāliem lēmumiem par datu subjektu tiesībām. Turklāt ir lietderīgi ieviest jēdzienu “operatīvais pārzinis”, kurš, par to atbildot deleģētajam pārzinim, ir iecelts, lai nodrošinātu noteikumu ievērošanu praksē un apstrādātu datu subjektu pieprasījumus attiecībā uz apstrādes darbību. Operatīvā datu pārziņa iecelšana neliedz praksē izmantot kontaktpunktu, piemēram, funkcionālu pastkastīti, ko izveido datu subjektu pieprasījumiem.
                  
               
                     (3)
                  
                  
                     Lai izpildītu savus pienākumus, noteiktos gadījumos vairāki Komisijas dienesti var kopīgi veikt apstrādes darbību. Šādos gadījumos tiem būtu jānodrošina, ka ir noslēgtas iekšējas vienošanās, lai pārredzamā veidā noteiktu to attiecīgos pienākumus, ievērojot Regulu (ES) 2018/1725, jo īpaši attiecībā uz datu subjektiem saistībā ar paziņošanu Eiropas Datu aizsardzības uzraudzītājam (EDAU) un ierakstu veikšanu.
                  
               
                     (4)
                  
                  
                     Lai atvieglotu deleģēto pārziņu pienākumu izpildi, katram Komisijas dienestam būtu jāieceļ datu aizsardzības koordinators (DAK). DAK būtu jāpiedalās Komisijas datu aizsardzības koordinatoru tīkla darbībā, lai nodrošinātu Regulas (ES) 2018/1725 saskaņotu īstenošanu un interpretēšanu Komisijā un apspriestu kopīgu interešu jautājumus.
                  
               
                     (5)
                  
                  
                     Ņemot vērā DAS uzdevumu noteikt pienākumus saskaņā ar Regulas (ES) 2018/1725 45. panta 1. punkta b) apakšpunktu, DAS būtu jāizdod papildu norādījumi attiecībā uz DAK funkciju.
                  
               
                     (6)
                  
                  
                     Komisija apstrādā vairāku kategoriju personas datus, lai veiktu DAS uzraudzības, izmeklēšanas, revīzijas un konsultatīvos pasākumus. Jo īpaši Komisija apstrādā identitātes noteikšanas datus, kontaktinformāciju, profesionālos datus un ar lietu saistītos datus. Šos datus glabā piecus gadus pēc darbību pabeigšanas saskaņā ar kopējo Komisijas līmeņa uzglabājamo dokumentu sarakstu (2).
                  
               
                     (7)
                  
                  
                     Noteiktos apstākļos ir nepieciešams panākt līdzsvaru starp datu subjektu tiesībām saskaņā ar Regulu (ES) 2018/1725 un to, ka Komisijai ir jāveic DAS uzraudzības, izmeklēšanas, revīzijas vai konsultatīvie uzdevumi, un to, ka informācijas apmaiņai ar citiem Komisijas dienestiem ir jābūt konfidenciālai, kā arī to, ka pilnībā jāievēro citu datu subjektu pamattiesības un pamatbrīvības. Šajā nolūkā Regulas (ES) 2018/1725 25. panta 1. punktā ir noteikts, ka Komisija var ierobežot regulas 14.–17., 19., 20. un 35. panta piemērošanu, kā arī 4. panta 1. punkta a) apakšpunktā nostiprināto pārredzamības principu, ciktāl tā normas atbilst minētās regulas 14.–17., 19. un 20. pantā paredzētajām tiesībām un pienākumiem.
                  
               
                     (8)
                  
                  
                     Lai nodrošinātu DAS uzraudzības, izmeklēšanas, revīzijas vai konsultatīvo darbību konfidencialitāti un iedarbīgumu, vienlaikus ievērojot Regulā (ES) 2018/1725 noteiktos personas datu aizsardzības standartus, ir nepieciešams pieņemt iekšējos noteikumus, atbilstoši kuriem DAS var ierobežot datu subjektu tiesības, kā noteikts Regulas (ES) 2018/1725 25. pantā.
                  
               
                     (9)
                  
                  
                     Iekšējie noteikumi būtu jāpiemēro visām datu apstrādes darbībām, ko Komisija veic, veicot DAS uzraudzības, izmeklēšanas, revīzijas vai konsultatīvos uzdevumus. Tie būtu jāpiemēro datu apstrādes darbībām, kas veiktas pirms izmeklēšanas vai revīzijas sākšanas, izmeklēšanas vai revīzijas gaitā un ar to rezultātiem saistītās turpmākās uzraudzības gaitā. Minētie noteikumi būtu arī jāpiemēro apstrādes darbībām, kas veido daļu no uzdevumiem, kuri ir saistīti ar DAS izmeklēšanas vai revīzijas funkciju, piemēram, tā veiktajām sūdzību izskatīšanas procedūrām. Noteikumi būtu jāpiemēro arī attiecībā uz DAS veikto uzraudzību un apspriedēm ar to gadījumos, kad DAS sniedz palīdzību un sadarbojas ar Komisijas dienestiem nolūkos, kas nav saistīti ar tā administratīvās izmeklēšanas un revīzijas funkciju.
                  
               
                     (10)
                  
                  
                     Lai nodrošinātu atbilstību Regulas (ES) 2018/1725 14., 15. un 16. panta noteikumiem, Komisijai būtu jāinformē visas fiziskās personas par DAS uzraudzības, izmeklēšanas, revīzijas vai konsultatīvajiem uzdevumiem, kas ietver viņu personas datu apstrādi, un par viņu tiesībām saskaņā ar Regulu (ES) 2018/1725. Komisijai būtu pārredzamā un saskaņotā veidā jāinformē minētās fiziskās personas, kā arī visi datu subjekti, uz kuriem attiecas DAS veiktās uzraudzības, izmeklēšanas, revīzijas vai konsultatīvās darbības, Komisijas tīmekļa vietnē publicējot paziņojumus par privātumu.
                  
               
                     (11)
                  
                  
                     Noteiktos apstākļos Komisijai var nākties ierobežot informācijas sniegšanu datu subjektiem un citu datu subjektu tiesību piemērošanu. Tā var to darīt, lai aizsargātu DAS veiktos uzraudzības, izmeklēšanas, revīzijas vai konsultatīvos uzdevumus, ar tiem saistītās izmeklēšanas un procedūras, ko veic citi Komisijas dienesti, DAS izmeklēšanas un revīzijas instrumentus un metodes, kā arī citu personu tiesības saistībā ar DAS uzdevumiem.
                  
               
                     (12)
                  
                  
                     Dažos gadījumos konkrētas informācijas sniegšana datu subjektiem vai informācijas par to, ka DAS veic uzraudzības, izmeklēšanas, revīzijas vai konsultatīvo darbu, atklāšana varētu neļaut sasniegt datu apstrādes darbību mērķi vai būtiski kavēt tā sasniegšanu un DAS spēju veikt šādu darbību.
                  
               
                     (13)
                  
                  
                     Turklāt Komisijai būtu jāaizsargā informatoru identitāte – tiem nedrīkst radīt negatīvas sekas saistībā ar to sadarbību ar DAS.
                  
               
                     (14)
                  
                  
                     Minēto iemeslu dēļ Komisijai var būt nepieciešams piemērot Regulas (ES) 2018/1725 25. panta 1. punkta c), g) un h) apakšpunktā minēto ierobežojumu pamatojumus datu apstrādes darbībām, kas veiktas minētās regulas 45. pantā izklāstīto DAS uzraudzības, izmeklēšanas, revīzijas vai konsultatīvo uzdevumu satvarā.
                  
               
                     (15)
                  
                  
                     Turklāt efektīvas sadarbības labad Komisijai var nākties ierobežot datu subjektu tiesības, lai aizsargātu informāciju, kas satur personas datus, kuru avots ir citi Komisijas dienesti, Savienības iestādes vai struktūras. Šajā nolūkā DAS būtu jāapspriežas ar minētajiem dienestiem, iestādēm vai struktūrām par attiecīgajiem ierobežojumu pamatojumiem un ierobežojumu nepieciešamību un samērīgumu.
                  
               
                     (16)
                  
                  
                     DAS savu uzraudzības, izmeklēšanas, revīzijas vai konsultatīvo uzdevumu satvarā apmainās ar informāciju, tostarp personas datiem, ar citiem Komisijas dienestiem. Tādējādi visiem Komisijas dienestiem, kas apstrādā personas datus, kurus DAS apstrādājis, veicot savus uzdevumus, būtu jāpiemēro šajā lēmumā izklāstītie noteikumi, lai aizsargātu DAS veiktās apstrādes darbības. Šādos apstākļos attiecīgajiem Komisijas dienestiem būtu jāapspriežas ar DAS par attiecīgajiem ierobežojumu pamatojumiem un to nepieciešamību un samērīgumu, lai nodrošinātu minēto ierobežojumu saskaņotu piemērošanu.
                  
               
                     (17)
                  
                  
                     Datu aizsardzības speciālistam un attiecīgā gadījumā citiem Komisijas dienestiem pārredzamā veidā būtu jāapstrādā visi ierobežojumi un attiecīgajā ierakstu sistēmā jāreģistrē visi ierobežojumu piemērošanas gadījumi.
                  
               
                     (18)
                  
                  
                     Saskaņā ar Regulas (ES) 2018/1725 25. panta 8. punktu pārziņi var atlikt informācijas sniegšanu vai atturēties no tās sniegšanas, pamatojoties uz ierobežojuma piemērošanu datu subjektam, ja tas jebkādā veidā būtu pretrunā ierobežojuma nolūkam. Konkrētāk, ja tiek piemērots 16. un 35. pantā paredzēto tiesību ierobežojums, šāda ierobežojuma paziņošana apdraudētu ierobežojuma mērķa sasniegšanu. Lai nodrošinātu, ka datu subjekta tiesības tikt informētam saskaņā ar Regulas (ES) 2018/1725 16. un 35. pantu tiek ierobežotas tikai tik ilgi, kamēr ir spēkā informēšanas atlikšanas iemesli, Komisijai ir regulāri jāpārskata sava nostāja.
                  
               
                     (19)
                  
                  
                     Ja tiek piemērots citu datu subjektu tiesību ierobežojums, DAS, katru gadījumu izskatot atsevišķi, būtu jāizvērtē, vai ierobežojuma paziņošana apdraudētu tā mērķi.
                  
               
                     (20)
                  
                  
                     Lai nodrošinātu atbilstību šim lēmumam, datu aizsardzības speciālistam būtu jāveic neatkarīgs pārskats par to, kā citi Komisijas dienesti piemēro ierobežojumus, pamatojoties uz šo lēmumu.
                  
               
                     (21)
                  
                  
                     Visiem ierobežojumiem, ko piemēro, pamatojoties uz šo lēmumu, vajadzētu būt nepieciešamiem un samērīgiem, ņemot vērā riskus datu subjektu tiesībām un brīvībām.
                  
               
                     (22)
                  
                  
                     Eiropas Datu aizsardzības uzraudzītājs tika informēts un ar to ir notikusi apspriešanās saskaņā ar Regulas (ES) 2018/1725 41. panta 1. un 2. punktu, un 2019. gada 16. septembrī tas sniedza atzinumu.
                  
               
                     (23)
                  
                  
                     Komisijas Lēmums 2008/597/EK (3) nosaka īstenošanas noteikumus attiecībā uz datu aizsardzības speciālistu saskaņā ar Eiropas Parlamenta un Padomes Regulu (EK) Nr. 45/2001 (4). Ar Regulu (ES) 2018/1725 atcēla Regulu (EK) Nr. 45/2001 no 2019. gada 11. decembra. Lai nodrošinātu, ka uz datu aizsardzības speciālistu attiecas tikai viens īstenošanas noteikumu kopums, būtu arī jāatceļ Lēmums 2008/597/EK,
                  
               IR PIEŅĒMUSI ŠO LĒMUMU.
         1. NODAĻA
         
            VISPĀRĪGIE NOTEIKUMI
         
         
            1. pants
            Priekšmets un darbības joma
            
               1.   Šajā lēmumā izklāsta noteikumus un procedūras, atbilstoši kurām Komisija piemēro Regulu (ES) 2018/1725, un izklāsta īstenošanas noteikumus attiecībā uz Komisijas datu aizsardzības speciālistu (DAS).
            
            
               2.   Šajā lēmumā arī izklāsta noteikumus, kurus Komisija ievēro saistībā ar DAS uzraudzības, izmeklēšanas, revīzijas vai konsultatīvajiem uzdevumiem, atbilstoši Regulas (ES) 2018/1725 14., 15. un 16. pantam informējot datu subjektus par viņu personas datu apstrādi.
            
            
               3.   Šajā lēmumā arī izklāsta nosacījumus, saskaņā ar kuriem Komisija saistībā ar DAS uzraudzības, izmeklēšanas, revīzijas un konsultatīvajiem uzdevumiem var ierobežot Regulas (ES) 2018/1725 4., 14.–17., 19., 20. un 35. panta piemērošanu, kā tas noteikts tās 25. panta 1. punkta c), g) un h) apakšpunktā.
            
            
               4.   Šo lēmumu piemēro personas datu apstrādei, ko Komisija veic, lai veiktu Regulas (ES) 2018/1725 45. pantā minētos DAS uzdevumus, jo īpaši DAS uzraudzības, izmeklēšanas, revīzijas un konsultatīvos uzdevumus, vai saistībā ar tiem.
            
         
         
            2. pants
            Pārziņa
            Šajā lēmumā Komisiju uzskata par pārzini Regulas (ES) 2018/1725 3. panta 8. punkta nozīmē.
         
         
            3. pants
            Definīcijas
            Šajā lēmumā piemēro šādas definīcijas:
            
                        1)
                     
                     
                        “datu aizsardzības speciālists” (DAS) ir persona, kuru Komisija ir iecēlusi saskaņā ar Regulas (ES) 2018/1725 43. pantu;
                     
                  
                        2)
                     
                     
                        “DAS uzdevumi” ir DAS uzdevumi, kas minēti Regulas (ES) 2018/1725 45. pantā, jo īpaši DAS uzraudzības, izmeklēšanas, revīzijas un konsultatīvie uzdevumi;
                     
                  
                        3)
                     
                     
                        “datu aizsardzības koordinators” (DAK) ir Komisijas darbinieks, kuru Komisijas ģenerāldirektorāts vai dienests ir iecēlis, lai tas konsultētu un palīdzētu minētajam ģenerāldirektorātam vai dienestam visos personas datu aizsardzības jautājumos;
                     
                  
                        4)
                     
                     
                        “deleģētais pārzinis” ir ģenerāldirektorāta, dienesta vai biroja vadītājs, kas, pildot minētā ģenerāldirektorāta, dienesta vai biroja pamatuzdevumu, Komisijas vārdā veic apstrādes darbību;
                     
                  
                        5)
                     
                     
                        “operatīvais pārzinis” ir Komisijas vidējā vai augstākā vadības līmeņa darbinieks, kuru deleģētais pārzinis ir iecēlis, lai tas nodrošinātu apstrādes darbības reģistrēšanu un lai tas būtu galvenais kontaktpunkts datu subjektiem saistībā ar minēto apstrādes darbību;
                     
                  
                        6)
                     
                     
                        “iekšēja vienošanās” ir jebkura vienošanās starp diviem vai vairākiem ģenerāldirektorātiem vai dienestiem, kas noslēgta, lai noteiktu to attiecīgos pienākumus un koordinētu apstrādes reģistra uzturēšanu attiecībā uz apstrādes darbību, kuru tie veic kopīgi, vai arī tādos gadījumos, kad daļu no deleģētā pārziņa apstrādes darbības veic viens vai vairāki ģenerāldirektorāti;
                     
                  
                        7)
                     
                     
                        “informators” ir persona, kas datu aizsardzības speciālistam sniedz informāciju par Regulas (ES) 2018/1725 noteikumu iespējamu pārkāpumu vai pieprasa, lai DAS izmeklētu tieši ar viņa uzdevumiem saistītus jautājumus un gadījumus, par kuriem minētā persona informējusi DAS.
                     
                  
         2. NODAĻA
         
            DATU AIZSARDZĪBAS SPECIĀLISTS UN DATU AIZSARDZĪBAS KOORDINATORS
         
         
            4. pants
            Iecelšana un pienākumi
            DAS izraugās no Komisijas darbinieku vidus, pamatojoties uz viņa profesionālajām īpašībām, tostarp labām zināšanām par Komisijas dienestiem, to struktūru un to administratīvajiem noteikumiem un procedūrām.
         
         
            5. pants
            Uzdevumi un pienākumi
            
               1.   DAS palīdz izveidot tādu personas datu aizsardzības kultūru Komisijā, kuras pamatā ir riska novērtējums un pārskatatbildība.
            
            
               2.   DAS uzrauga Regulas (ES) 2018/1725 īstenošanu Komisijā, cita starpā katru gadu izstrādājot un īstenojot pārbaužu un revīziju darba programmu.
            
            
               3.   DAS organizē un vada regulāras datu aizsardzības koordinatoru sanāksmes.
            
            
               4.   DAS kārto Komisijas ierakstus par apstrādes darbībām centrālā reģistrā un dara tos publiski pieejamus.
               DAS arī uztur iekšēju Komisijas reģistru par personas datu aizsardzības pārkāpumiem Regulas (ES) 2018/1725 3. panta 16. punkta nozīmē.
            
            
               5.   Pildot savus pienākumus, DAS sadarbojas ar datu aizsardzības speciālistiem, kurus iecēlušas citas Savienības iestādes un struktūras.
            
            
               6.   Atsevišķu lēmumu pieņemšanas nolūkā datu aizsardzības speciālistu uzskata par deleģēto pārzini attiecībā uz datu subjektu tiesībām, ievērojot Regulu (ES) 2018/1725 saistībā ar datu aizsardzības speciālista apstrādes darbībām.
            
         
         
            6. pants
            Pilnvaras
            Veicot savus DAS uzdevumus, datu aizsardzības speciālists:
            
                        a)
                     
                     
                        ja tas nepieciešams viņa uzdevumu veikšanai, piekļūst datiem, kas ir personas datu apstrādes darbību priekšmets, kā arī visiem birojiem, datu apstrādes iekārtām un datu nesējiem;
                     
                  
                        b)
                     
                     
                        var lūgt Komisijas Juridiskā dienesta juridiskus atzinumus;
                     
                  
                        c)
                     
                     
                        var informēt kompetento deleģēto pārzini un ģenerālsekretāru gadījumā, ja starp datu aizsardzības speciālistu un deleģēto pārzini, operatīvo pārzini vai apstrādātāju rodas konflikts saistībā ar Regulas (ES) 2018/1725 interpretāciju vai tās īstenošanu;
                     
                  
                        d)
                     
                     
                        var piešķirt lietas attiecīgiem Komisijas ģenerāldirektorātiem vai dienestiem, lai tie veiktu attiecīgus turpmākus pasākumus;
                     
                  
                        e)
                     
                     
                        pēc pieprasījuma vai pēc savas iniciatīvas var, ievērojot 11. pantā noteikto kārtību, izmeklēt jautājumus un notikumus, kas tieši saistīti ar DAS uzdevumiem;
                     
                  
                        f)
                     
                     
                        sniedzot ieteikumus un padomus, var:
                        
                                    i)
                                 
                                 
                                    aicināt deleģēto pārzini vai apstrādātāju izpildīt datu subjekta pieprasījumu attiecībā uz savu tiesību izmantošanu saskaņā ar Regulu (ES) 2018/1725;
                                 
                              
                                    ii)
                                 
                                 
                                    brīdināt deleģēto pārzini vai apstrādātāju, ja apstrādes darbība pārkāpj Regulas (ES) 2018/1725 noteikumus, un attiecīgā gadījumā aicināt to konkrētā veidā un konkrētā laikposmā nodrošināt apstrādes darbību atbilstību;
                                 
                              
                                    iii)
                                 
                                 
                                    aicināt deleģēto pārzini vai apstrādātāju apturēt datu plūsmu pie saņēmēja dalībvalstī, trešā valstī vai pie starptautiskas organizācijas;
                                 
                              
                                    iv)
                                 
                                 
                                    pieprasīt, lai deleģētais pārzinis vai apstrādātājs noteiktā termiņā ziņotu DAS par pēcpasākumiem, kas veikti, ņemot vērā DAS ieteikumu vai padomu;
                                 
                              
                  
                        g)
                     
                     
                        vērst ģenerālsekretāra uzmanību uz to, ka deleģētais pārzinis, operatīvais pārzinis vai apstrādātājs neievēro pasākumus, kas veikti saskaņā ar 6. panta f) punktu;
                     
                  
                        h)
                     
                     
                        atbild par sākotnējiem lēmumiem attiecībā uz pieprasījumiem par piekļuvi tā biroja rīcībā esošajiem dokumentiem saskaņā ar Eiropas Parlamenta un Padomes Regulu (EK) Nr. 1049/2001 (5).
                     
                  
         
            7. pants
            Datu aizsardzības koordinatori
            
               1.   Deleģētais pārzinis ieceļ DAK un attiecīgā gadījumā vienu vai vairākus DAK palīgus ģenerāldirektorātā vai dienestā, par ko viņš ir atbildīgs. Divi vai vairāki deleģētie pārziņi saskaņotības vai efektivitātes labad var nolemt iecelt kopīgu DAK vai DAK palīgu vai arī kopīgi izmantot jau iecelta DAK vai DAK palīga pakalpojumus. Attiecīgie deleģētie pārziņi sniedz savu piekrišanu šajā jautājumā rakstiski.
            
            
               2.   Ģenerāldirektorāta vai dienesta ieceltā DAK kompetences jomā ir arī kabinets, kas atbild par minēto ģenerāldirektorātu vai dienestu. Ģenerālsekretariāta ieceltā DAK kompetencē ir priekšsēdētāja kabinets, kā arī kabineti, kuriem ģenerālsekretariāts ir vienīgais atbalsta dienests. Ja kabinets atbild par vairākiem ģenerāldirektorātiem vai dienestiem, deleģētie pārziņi lemj par to, kura no attiecīgajiem DAK kompetencē būs šis kabinets.
            
            
               3.   Par jauna DAK iecelšanu informē DAS, attiecīgā ģenerāldirektorāta vai dienesta darbiniekus un attiecīgo kabinetu.
               Jaunieceltais DAK sešu mēnešu laikā pēc iecelšanas pabeidz apmācību, lai iegūtu DAK funkciju pildīšanai nepieciešamās prasmes. No minētās apmācības prasības ir atbrīvots DAK, kas iepriekš ir veicis DAK amata pienākumus citā ģenerāldirektorātā vai dienestā vai ir bijis DAS darbinieks divu gadu laikā pirms iecelšanas DAK amatā.
            
            
               4.   Deleģētie pārziņi veic atbilstošus pasākumus, lai nodrošinātu, ka DAK ir pienācīgi un savlaicīgi iesaistīts visos jautājumos, kas ir saistīti ar datu aizsardzību viņu ģenerāldirektorātā vai dienestā, un ka deleģētais pārzinis pēc DAK pieprasījuma tiek nekavējoties informēts par DAK sniegtajiem atzinumiem.
            
            
               5.   Datu aizsardzības koordinatorus izvēlas, pamatojoties uz viņu zināšanām un pieredzi saistībā ar attiecīgā ģenerāldirektorāta vai dienesta darbību, motivāciju ieņemt amatu, kompetencēm saistībā ar datu aizsardzību, izpratni par informācijas sistēmu principiem un saziņas prasmēm.
            
            
               6.   DAK funkciju var apvienot ar citām funkcijām. Deleģētais pārzinis nodrošina, ka šīs funkcijas ir savietojamas ar DAK funkciju.
            
            
               7.   DAK funkcija ir ietverta katra darbinieka, kas iecelts datu aizsardzības koordinatora amatā, darba aprakstā. Gada novērtējuma ziņojumā sniedz norādes par viņu pienākumiem un sasniegumiem.
            
            
               8.   DAK darbojas kā kontaktpunkts starp deleģēto pārzini, operatīvo pārzini un apstrādātāju, un DAS.
            
            
               9.   Datu aizsardzības koordinatoriem ir tiesības savā ģenerāldirektorātā vai dienestā pieprasīt jebkādu informāciju, ciktāl tas ir nepieciešams DAK uzdevumu veikšanai. DAK piekļūst personas datiem tikai tad, ja tas ir nepieciešams savu uzdevumu veikšanai.
            
            
               10.   DAK kārto ierakstus un sniedz anonimizētu statistiku par datu subjektu pieprasījumiem ģenerāldirektorātam, dienestam vai kabinetam, norādot pieprasījumu skaitu un pilnībā vai daļēji noraidīto pieprasījumu skaitu. Datu aizsardzības speciālists norāda, par kuru kategoriju pieprasījumiem jāglabā statistikas dati. Datu aizsardzības speciālists var norādīt, kādi papildu dati jāsniedz.
               DAK glabā anonimizētu statistiku par ģenerāldirektorāta, dienesta vai kabineta pārvaldītajiem personas datu aizsardzības pārkāpumiem, norādot personas datu aizsardzības pārkāpumu kopējo skaitu, EDAU paziņoto personas datu aizsardzības pārkāpumu skaitu un datu subjektiem paziņoto personas datu aizsardzības pārkāpumu skaitu.
            
            
               11.   DAK vairo informētību par datu aizsardzības jautājumiem savā ģenerāldirektorātā vai dienestā un konsultē deleģētos pārziņus un operatīvos pārziņus un palīdz tiem pildīt pienākumus, jo īpaši attiecībā uz:
               
                           a)
                        
                        
                           Regulas (ES) 2018/1725 vispārīgo principu īstenošanu;
                        
                     
                           b)
                        
                        
                           apstrādes darbību dokumentēšanu;
                        
                     
                           c)
                        
                        
                           ierakstu nosūtīšanu datu aizsardzības speciālistam par apstrādes darbībām, ko deleģētie pārziņi veikuši, ievērojot 10. pantu;
                        
                     
                           d)
                        
                        
                           paziņojumu par privātumu sagatavošanu.
                        
                     
            
               12.   DAK piedalās datu aizsardzības koordinatoru sanāksmēs un, ja vajadzīgs, darba grupās.
            
            
               13.   DAS izdod papildu norādījumus par DAK pienākumiem un funkcijām.
            
         
         3. NODAĻA
         
            PĀRZIŅI
         
         
            8. pants
            Deleģētie pārziņi un operatīvie pārziņi
            
               1.   Regulas (ES) 2018/1725 piemērošanas nolūkā deleģētie pārziņi rīkojas Komisijas vārdā kā pārziņi.
            
            
               2.   Deleģētie pārziņi un operatīvie pārziņi:
               
                           a)
                        
                        
                           ar DAK starpniecību var apspriesties ar DAS par apstrādes darbību atbilstīgumu, jo īpaši gadījumos, ja par to rodas šaubas;
                        
                     
                           b)
                        
                        
                           ar DAK starpniecību ziņo DAS par to, kā tiek apstrādāti visi pieprasījumi, kas saņemti no datu subjekta par savu tiesību īstenošanu.
                        
                     
            
               3.   Deleģētais pārzinis:
               
                           a)
                        
                        
                           ieceļ operatīvo pārzini, kas palīdz deleģētajam pārzinim nodrošināt atbilstību Regulas (ES) 2018/1725 noteikumiem, jo īpaši attiecībā uz datu subjektiem;
                        
                     
                           b)
                        
                        
                           nodrošina, ka ir noslēgtas iekšējas vienošanās ar citiem ģenerāldirektorātiem vai dienestiem, ja deleģētais pārzinis apstrādes darbības veic kopā ar minētajiem ģenerāldirektorātiem vai dienestiem vai ja minētie ģenerāldirektorāti vai dienesti veic daļu no deleģētā pārziņa veicamajām apstrādes darbībām.
                        
                     Noslēdzot pirmās daļas b) apakšpunktā minētās vienošanās, nosaka to attiecīgos pienākumus izpildīt tiem piemērojamās datu aizsardzības prasības. Tas jo īpaši ietver pasākumus, kas nepieciešami, lai noteiktu deleģēto pārzini, kurš norāda apstrādes darbības līdzekļus un nolūkus, kā arī apstrādes darbības operatīvo pārzini un attiecīgā gadījumā personu un/vai struktūras, kuras palīdz operatīvajam pārzinim, cita starpā sniedzot informāciju datu aizsardzības pārkāpumu gadījumā vai datu subjektu tiesību nodrošināšanas nolūkā.
            
            
               4.   Operatīvais pārzinis:
               
                           a)
                        
                        
                           saņem un apstrādā visus datu subjektu pieprasījumus;
                        
                     
                           b)
                        
                        
                           informē Eiropas Datu aizsardzības uzraudzītāju (EDAU) personas datu aizsardzības pārkāpumu gadījumā;
                        
                     
                           c)
                        
                        
                           personas datu aizsardzības pārkāpumu gadījumā informē DAK un DAS un attiecīgā gadījumā informē datu subjektu;
                        
                     
                           d)
                        
                        
                           nodrošina, ka DAK ir informēts par visiem jautājumiem, kas saistīti ar datu aizsardzību, jo īpaši par datu subjektu pieprasījumiem;
                        
                     
                           e)
                        
                        
                           pēc deleģētā pārziņa pieprasījuma veic citus šā lēmuma darbības jomā esošos uzdevumus.
                        
                     
         
         4. NODAĻA
         
            CITI PIENĀKUMI UN PROCEDŪRAS
         
         
            9. pants
            Informācija
            Deleģētais pārzinis sadarbībā ar DAK informē DAS, kad tas apspriežas vai informē EDAU saskaņā ar Regulu (ES) 2018/1725 un jo īpaši saskaņā ar minētās regulas 40. un 41. pantu. Turklāt deleģētais pārzinis, operatīvais pārzinis vai DAK informē DAS par jebkādu citu tiešu mijiedarbību ar EDAU saistībā ar Regulas (ES) 2018/1725 īstenošanu.
         
         
            10. pants
            Reģistrs
            
               1.   DAS nodrošina, ka Komisijas apstrādes darbību reģistrs ir pieejams DAS tīmekļa vietnē Komisijas iekštīklā un DAS tīmekļa vietnē tīmekļa vietnē Europa.
            
            
               2.   Deleģētie pārziņi ar savu DAK starpniecību paziņo datu aizsardzības speciālistam par saviem apstrādes darbību ierakstiem, izmantojot Komisijas paziņošanas sistēmu tiešsaistē, kas pieejama, izmantojot DAS tīmekļa vietni Komisijas iekštīklā.
            
         
         
            11. pants
            Izmeklēšanas procedūra
            
               1.   Lēmuma 6. panta e) punktā minētos pieprasījumus veikt izmeklēšanu rakstiskā formā nosūta DAS. 15 darba dienu laikā pēc pieprasījuma saņemšanas DAS nosūta personai, kas pieprasījusi izmeklēšanu, apstiprinājumu par tā saņemšanu un pārbauda, vai pieprasījums ir jāapstrādā kā konfidenciāls, lai nodrošinātu konfidencialitāti attiecībā uz pieprasījumu, ja vien attiecīgie datu subjekti nedod nepārprotamu piekrišanu, ka pieprasījumu apstrādā citādi. Ja tiesības pieprasīt izmeklēšanu ir izmantotas acīmredzami ļaunprātīgi, DAS nav pienākuma sniegt atbildes ziņojumu pieprasītājam.
            
            
               2.   DAS par attiecīgo jautājumu pieprasa rakstisku ziņojumu no deleģētā pārziņa, kas ir atbildīgs par konkrēto datu apstrādes darbību. Deleģētais pārzinis sniedz savu atbildi DAS 15 darba dienu laikā. DAS var 15 darba dienu laikā pieprasīt papildu informāciju no deleģētā pārziņa, apstrādātāja vai citām personām.
            
            
               3.   DAS atbildes ziņojumu personai, kas pieprasījusi izmeklēšanu, sniedz ne vēlāk kā trīs mēnešus pēc pieprasījuma saņemšanas. Šo termiņu var apturēt līdz laikam, kad DAS būs saņēmis visu nepieciešamo informāciju, ko tas var būt pieprasījis.
            
            
               4.   Neviens necieš tādēļ, ka DAS ir darīta zināma lieta, kas ietver iespējamu Regulas (ES) 2018/1725 noteikumu pārkāpumu.
            
         
         
            12. pants
            Pārvalde un vadība
            
               1.   DAS administratīvi ir piesaistīts ģenerālsekretariātam. Šajā kontekstā DAS piedalās ģenerālsekretariāta gada vadības plāna un provizoriskā budžeta projekta sagatavošanā.
            
            
               2.   DAS ir Datu aizsardzības biroja darbinieku vērtētājs. Ģenerālsekretāra vietnieks ir apstiprinātājs. Vajadzības gadījumā DAS piedalās ģenerālsekretariāta vadības koordinēšanā.
            
         
         5. NODAĻA
         
            DATU SUBJEKTU TIESĪBU IEROBEŽOJUMI
         
         
            13. pants
            Piemērojamie izņēmumi un ierobežojumi
            
               1.   Īstenojot savu pienākumus attiecībā uz datu subjektu tiesībām saskaņā ar Regulu (ES) 2018/1725, Komisija izvērtē, vai ir piemērojams kāds no minētajā regulā paredzētajiem izņēmumiem.
            
            
               2.   Ievērojot šā lēmuma 14.–18. pantu, Komisija var ierobežot Regulas (ES) 2018/1725 14.–17., 19., 20. un 35. panta piemērošanu, kā arī minētās regulas 4. panta 1. punkta a) apakšpunktā noteiktā pārredzamības principa piemērošanu, ciktāl minētā panta noteikumi attiecas uz tiesībām un pienākumiem, kas paredzēti Regulas (ES) 2018/1725 14.–17., 19. un 20. pantā, ja minēto tiesību un pienākumu īstenošana apdraudētu DAS uzdevumu izpildi, tostarp tiktu atklāti tā izmeklēšanas vai revīzijas instrumenti un metodes, vai negatīvi ietekmētu citu datu subjektu tiesības un brīvības atbilstīgi 25. panta 1. punkta c), g) un h) apakšpunktā noteiktajam.
            
            
               3.   Ievērojot šā lēmuma 14.–18. pantu, Komisija var ierobežot šā panta 2. punktā minētās tiesības un pienākumus attiecībā uz personas datiem, ko DAS ieguvis no Komisijas dienestiem vai citām Savienības iestādēm un struktūrām. Komisija to var darīt, ja šie Komisijas dienesti, Savienības iestādes vai struktūras varētu minēto tiesību un pienākumu īstenošanu ierobežot, pamatojoties uz citiem Regulas (ES) 2018/1725 25. pantā minētajiem tiesību aktiem, vai saskaņā ar minētās regulas IX nodaļu vai Eiropas Parlamenta un Padomes Regulu (ES) 2016/794 (6) vai Padomes Regulu (ES) 2017/1939 (7).
               Pirms ierobežojumu piemērošanas pirmajā daļā minētajās situācijās Komisija apspriežas ar attiecīgajām Savienības iestādēm vai struktūrām, izņemot, ja Komisijai ir skaidrs, ka ierobežojuma piemērošana ir paredzēta kādā no šajā daļā minētajiem aktiem.
            
            
               4.   Visi šā panta 2. punktā minētie tiesību un pienākumu ierobežojumi ir nepieciešami un samērīgi, ņemot vērā riskus datu subjektu tiesībām un brīvībām.
            
         
         
            14. pants
            Informācijas sniegšana datu subjektiem
            
               1.   Komisija savā tīmekļa vietnē publicē datu aizsardzības paziņojumus, kas visus datu subjektus informē par DAS darbībām, kuru ietvaros tiek apstrādāti viņu personas dati.
            
            
               2.   Komisija atbilstošā formātā individuāli informē jebkuru fizisku personu, kuru tā uzskata par personu, kuru skar DAS uzdevumi, vai informatoru.
            
            
               3.   Ja Komisija pilnībā vai daļēji ierobežo 2. punktā minēto datu subjektu informēšanu, Komisija sagatavo ierakstu par ierobežojuma iemesliem un tos reģistrē saskaņā ar 17. pantu.
            
         
         
            15. pants
            Datu subjektu tiesības uz piekļuvi, tiesības uz dzēšanu un tiesības uz apstrādes ierobežošanu
            
               1.   Ja Komisija pilnībā vai daļēji ierobežo datu subjektu tiesības piekļūt personas datiem, tiesības uz dzēšanu vai tiesības uz apstrādes ierobežošanu, kas minētas attiecīgi Regulas (ES) 2018/1725 17., 19. un 20. pantā, tā savā atbildē uz pieprasījumu par piekļuvi, dzēšanu vai apstrādes ierobežošanu informē attiecīgo datu subjektu par piemēroto ierobežojumu un par tā galvenajiem iemesliem, kā arī par iespēju iesniegt sūdzību Eiropas Datu aizsardzības uzraudzītājam vai vērsties ar pārsūdzību Eiropas Savienības Tiesā.
            
            
               2.   Informācijas sniegšanu par 1. punktā minētā ierobežojuma iemesliem var atlikt, izlaist vai atteikt, kamēr vien šāda informācijas sniegšana būtu pretrunā ierobežošanas nolūkam.
            
            
               3.   Komisija sagatavo ierakstu un reģistrē šā ierobežojuma iemeslus saskaņā ar 17. pantu.
            
            
               4.   Ja piekļuves tiesības pilnībā vai daļēji tiek ierobežotas, datu subjekts savas piekļuves tiesības var izmantot ar EDAU starpnieka palīdzību saskaņā ar Regulas (ES) 2018/1725 25. panta 6., 7. un 8. punktu.
            
         
         
            16. pants
            Datu subjekta informēšana par personas datu aizsardzības pārkāpumu
            Ja Komisija ierobežo datu subjekta informēšanu par personas datu aizsardzības pārkāpumu atbilstoši Regulas (ES) 2018/1725 35. pantam, tā sagatavo ierakstu par ierobežojuma iemesliem un reģistrē tos saskaņā ar šā lēmuma 17. pantu.
         
         
            17. pants
            Ierobežojumu ieraksta veikšana un reģistrēšana
            
               1.   Komisija ieraksta visu saskaņā ar šo lēmumu piemēroto ierobežojumu iemeslus, tostarp ierobežojuma nepieciešamības un samērīguma novērtējumu katrā konkrētajā gadījumā, ņemot vērā attiecīgos elementus Regulas (ES) 2018/1725 25. panta 2. punktā.
               Šajā nolūkā ierakstā norāda, kā attiecīgo tiesību īstenošana apdraudētu šajā lēmumā noteikto DAS uzdevumu nolūku vai saskaņā ar 13. panta 2. vai 3. punktu piemēroto ierobežojumu īstenošanu vai negatīvi ietekmētu citu datu subjektu tiesības un brīvības.
            
            
               2.   Ierakstu un attiecīgā gadījumā dokumentus, kuros ietverti attiecīgie faktu un juridiskie elementi, reģistrē. Tos pēc pieprasījuma dara pieejamus EDAU.
            
         
         
            18. pants
            Ierobežojumu ilgums
            
               1.   Ierobežojumus, kas minēti 14., 15. un 16. pantā, piemēro tik ilgi, kamēr pastāv ierobežojumus pamatojošie iemesli.
            
            
               2.   Ja 14. vai 16. pantā minētā ierobežojuma iemesli vairs nepastāv, Komisija atceļ ierobežojumu un sniedz datu subjektam informāciju par ierobežojuma iemesliem. Vienlaikus Komisija informē datu subjektu par iespēju jebkurā laikā iesniegt sūdzību EDAU vai vērsties ar pārsūdzību Eiropas Savienības Tiesā.
            
            
               3.   Komisija pārskata 14. un 16. pantā minēto ierobežojumu piemērošanu reizi sešos mēnešos pēc to noteikšanas un jebkurā gadījumā – DAS attiecīgās darbības noslēgumā. Pēc tam Komisija ik gadu pārliecinās, vai attiecīgo ierobežojumu vai atlikšanu ir nepieciešams joprojām uzturēt spēkā.
            
         
         
            19. pants
            Datu aizsardzības speciālista veiktā pārskatīšana
            
               1.   Ja citi Komisijas dienesti secina, ka datu subjekta tiesības būtu jāierobežo saskaņā ar šo lēmumu, tie informē DAS. Tie arī sniedz DAS piekļuvi ierakstiem un visiem dokumentiem, kas ietver pamatojošos faktiskos un juridiskos elementus.
            
            
               2.   DAS var pieprasīt, lai attiecīgā Komisijas dienesta deleģētais pārzinis pārskata ierobežojumu piemērošanu. Attiecīgā Komisijas dienesta deleģētais pārzinis rakstiski informē datu aizsardzības speciālistu par pieprasītās pārskatīšanas rezultātu.
            
         
         6. NODAĻA
         
            NOBEIGUMA NOTEIKUMI
         
         
            20. pants
            Atcelšana
            Lēmumu 2008/597/EK atceļ.
         
         
            21. pants
            Stāšanās spēkā
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 3. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 295, 21.11.2018., 39. lpp.
         
         
            (2)  SEC(2019)900/2.
         
            (3)  Komisijas Lēmums 2008/597/EK (2008. gada 3. jūnijs), ar kuru pieņem īstenošanas noteikumus attiecībā uz datu aizsardzības inspektoru saskaņā ar 24. panta 8. punktu Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 193, 22.7.2008., 7. lpp.).
         
            (4)  Eiropas Parlamenta un Padomes Regula (EK) Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
         
            (5)  Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).
         
            (6)  Eiropas Parlamenta un Padomes Regula (ES) 2016/794 (2016. gada 11. maijs) par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI (OV L 135, 24.5.2016., 53. lpp.).
         
            (7)  Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017., 1. lpp.).